Document ID: 32014R0644

KOMISIJOS ĮGYVENDINIMO REGLAMENTAS (ES) Nr. 644/2014
2014 m. birželio 16 d.
kuriuo iš dalies keičiamas Reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 33 straipsnio 2 ir 3 dalis ir 38 straipsnio d punktą,
kadangi:
(1)
Komisijos reglamento (EB) Nr. 1235/2008 (2) III priede pateikiamas trečiųjų šalių, kurių ekologinių žemės ūkio produktų gamybos ir kontrolės priemonių sistema pripažinta lygiaverte nustatytajai Reglamente (EB) Nr. 834/2007, sąrašas. To reglamento IV priede nustatytas lygiavertiškumo nustatymo tikslais sudarytas kontrolės įstaigų ir kontrolės institucijų, kurios yra kompetentingos vykdyti kontrolę ir išduoti sertifikatus trečiosiose šalyse, sąrašas. Atsižvelgiant į Komisijos gautą naują informaciją, tuose prieduose pateiktus sąrašus reikėtų iš dalies pakeisti;
(2)
2014 m. birželio 30 d. baigiasi Kanados įtraukimo į Reglamento (EB) Nr. 1235/2008 III priede pateiktą sąrašą laikotarpis. Atsižvelgiant į tai, kad Kanada ir toliau atitinka Reglamento (EB) Nr. 834/2007 33 straipsnio 2 dalyje nustatytas sąlygas, jos įtraukimo į sąrašą laikotarpį reikėtų pratęsti neribotam laikui;
(3)
Komisijos įgyvendinimo reglamentu (ES) Nr. 586/2013 (3) kontrolės įstaiga „NOCA Pvt. Ltd, Pune“, buvo išbraukta iš Reglamento (EB) Nr. 1235/2008 III priedo Indijai skirto įrašo, iš Indijos gavus informacijos, susijusios su tos kontrolės įstaigos sustabdymu. Kompetentinga Indijos institucija pranešė Komisijai apie to sustabdymo pabaigą ir apie naujos kontrolės įstaigos „M/S. Faircert Certification Services Pvt Ltd, Khargone“ patvirtinimą. Todėl tas kontrolės įstaigas reikėtų įrašyti į Reglamento (EB) Nr. 1235/2008 III priedo Indijai skirtą įrašą;
(4)
remiantis Komisijos gauta informacija, liudijančia, kad kontrolės įstaiga „SGS India Pvt. Ltd“ nepaiso Indijos suteikto pripažinimo taikymo srities, susijusios su produktais, kuriuos galima importuoti, tą kontrolės įstaigą reikėtų išbraukti iš Reglamento (EB) Nr. 1235/2008 III priedo Indijai skirto įrašo;
(5)
Japonijos kompetentinga institucija pranešė Komisijai apie pasikeitimus, susijusius su dviem pripažintomis kontrolės įstaigomis, ir apie penkias naujai patvirtintas kontrolės įstaigas - tai turėtų būti atspindėta Reglamento (EB) Nr. 1235/2008 III priedo Japonijai skirtame įraše;
(6)
2014 m. birželio 30 d. baigiasi Tuniso įtraukimo į Reglamento (EB) Nr. 1235/2008 III priede pateiktą sąrašą laikotarpis. Komisijos atliekamos priežiūros metu nustatyti faktai parodė, kad reikia gerinti Tuniso kompetentingos valdžios vykdomą kontrolės sistemos priežiūrą. Tunisas ėmėsi taisomųjų veiksmų ir padarė pažangą. Įtraukimo laikotarpis turėtų būti pratęstas iki 2015 m. birželio 30 d. siekiant patikrinti, kaip vykdomos kai kurios paskelbtos priemonės;
(7)
Komisija išnagrinėjo iki 2013 m. spalio 31 d. gautus prašymus įtraukti į Reglamento (EB) Nr. 1235/2008 IV priede pateiktą sąrašą. Kontrolės įstaigas ir kontrolės institucijas, kurių atžvilgiu išnagrinėjus visą gautą informaciją padaryta išvada, kad jos atitinka susijusius reikalavimus, reikėtų įtraukti į tą sąrašą;
(8)
todėl Reglamento (EB) Nr. 1235/2008 III ir IV priedus reikėtų atitinkamai iš dalies pakeisti;
(9)
šiame reglamente nustatytos priemonės atitinka Ekologinės gamybos reguliavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1235/2008 III priedas iš dalies keičiamas pagal šio reglamento I priedą.
2 straipsnis
Reglamento (EB) Nr. 1235/2008 IV priedas iš dalies keičiamas pagal šio reglamento II priedą.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. birželio 16 d.

Labels: 3
17
5
6